ACEHTREND.COM,Banda Aceh- 100 droe leubeh ureung inöng tuha, agam tuha, aneuk mit ban lheuh sunat, banta seudang seureuta dara putik, didöng di Simpang Limöng, Banda Aceh, Rabu (16/12/2020) dijak peugöt demo tulak Imum Chiek Front Pembela Islam (FPI) Muhammad Rizieq Shihab atau yang kayém ditawôk HRS uléh ureueng ramè.
Dari jiôh awak demo nyan mirip that lage mahasiswa. Mandum dingui baje jas yang lage rupa jas yang kayém disôk uleh aneuk kuliah. Teuma meuban tapeuto, rupajih, ureung yang pakek 'almamater' kunèng, mirah, ijô dan ijô laôt, nakeuh ureung inöng tuha, agam tuha, banta seudang, dara putik. Padim – padim droe nacit aneuk mit yang ban lheuh sunat.
Awak nyan dimat spanduk sira disurak tulak Habib Rizieq Shihab di Aceh. Meunurôt awak nyan HRS hana layak dibrie hormat kareuna kayém that peugah haba gasa.
Lam demo nyan, keutuha demo yang bôh nan droe jih Aliansi Muslim Aceh Cinta Damai, ditöt gamba HRS. Meuban dikalön uléh ureung ramè, hana dipeutrép lé. Awak demo nyan dipicrok, diyu jak woe. Untông cit, hana yang keunöng teupuk.
Yang meupah lucu, baje yang disôk uleh awak demo nyan meutrap mantöng barô. Hana lambang sapu nibak baje nyan, seulaén gamba alam mirah putéh nibak sapai.
Wate ditanyöng uléh ureung banda, so yu demo bak awak nyan, meusidroe pih hana ditém seu-ôt. Mandum dibarih sira diim droe. Teuma na sidroe ureung inöng tuha yang hana leupah tajam jak, ditume tanyöng so yu demo, gepeugah geujak keudroe demi damè Aceh.
Meunurôt ureung peugah, demo tulak HRS di Simpang Limöng jai that yang ganjé. Seubab hana mungkén ureung Aceh tulak HRS. Pulom di masa Pilpres 2019 ureung Aceh rap mandum seupakat piléh Prabowo-Sandi lage geuyu uleh HRS dan ulama -ulama Aceh.
Nacit peundapat laén yang peugah bahwa demo nyan nakeuh setingan. Tujuan hanya untuk cok foto. Lheuh nyan peugöt laporan bahwa na keulompok di Aceh yang militan bela toleransi.
Haba dari ureung laén lom, bahwa demo nyan tujuan jih untuk pancéng nak beungèh awak Aceh. Target beuna yang keunöng trom meupeuet droe. Meunyo sempat karue nibak teumpat nyan, maka jeut dimeukat u lua bila Aceh golom pah untuk investasi, kareuna ureung jih mantöng radikal.
Tapi nacit yang peugah, demo nyan disetting untuk peubrôk polisi dan Presiden Jokowi. Seuolah -olah nyan diyu lé rezim untuk seumale ureung Aceh di mata ureung ramé.
Na cit yang peugah, demo tulak HRS yang that dipeumulia uléh jai ureung Aceh, tujuan akhé nak na lom isu PKI.
"Nanggroe teungöh meuno hana tatuoh ban lé. Alah hana yang keunöng teupuk. Sangkira na, sang laén lom ujông but, " kheun sidroe ureung yang han dibi tuléh nan jih. "Bek neutuléh nan, jameun nyoe beuo teuh, rap mandum ureung lipéh keutupong. Meunyo jikheun keutanyoe jeut, tapi meunyo takheun keujih, dijak u rumôh teuh saboh kawan. Hana dijak uroe, teunte dijak malam."